ทองคำปิดลบ 3 ดอลล์
สัญญาทองคำตลาดนิวยอร์กปิดร่วงลง เนื่องจาก นักลงทุนเข้ามาเทขายทำกำไรหลังจากสัญญาพุ่งขึ้นแข็งแกร่งเมื่อวันก่อน
16 ก.ย. 2553

สัญญาทองคำตลาดนิวยอร์กปิดร่วงลง เนื่องจาก นักลงทุนเข้ามาเทขายทำกำไรหลังจากสัญญาพุ่งขึ้นแข็งแกร่งเมื่อวันก่อน
สัญญาทองคำตลาด COMEX (Commodity Exchange) ส่งมอบเดือนธ.ค.ลดลง 3.00 ดอลลาร์ ปิดที่ 1,268.70 ดอลลาร์/ออนซ์ หลังจากเคลื่อนตัวในช่วง 1,264.50 - 1,273.50 ดอลลาร์
ขณะที่สัญญาโลหะเงินส่งมอบเดือนธ.ค.เพิ่มขึ้น 13.90 เซนต์ ปิดที่ 20.571 ดอลลาร์/ออนซ์ และสัญญาโลหะทองแดงส่งมอบเดือนธ.ค.ลดลง 1.05 เซนต์ ปิดที่ 3.46.85 ดอลลาร์/ปอนด์
ส่วนสัญญาพลาตินั่มส่งมอบเดือนต.ค.พุ่งขึ้น 10.90 ดอลลาร์ ปิดที่ 1,605.30 ดอลลาร์/ออนซ์ และสัญญาพัลลาเดียมส่งมอบเดือนธ.ค.เพิ่มขึ้น 5.80 ดอลลาร์ ปิดที่ 559.60 ดอลลาร์/ออนซ์
ทั้งนี้ นักลงทุนเข้ามาเทขายทำกำไรหลังจากสัญญาทองคำทะยานขึ้นแข็งกร่งเมื่อวันก่อน นอกจากนี้ ตลาดยังถูกกดดันจากสกุลเงินดอลลาร์สหรัฐที่แข็งแกร่งขึ้นเมื่อเทียบกับเงินเยนหลังจากทางการญี่ปุ่นเข้าแทรกแซงตลาดปริวรรตเงินตราเป็นครั้งแรกในรอบกว่า 6 ปี เพื่อสกัดกั้นการแข็งค่าของเงินเยนเมื่อเทียบกับดอลลาร์สหรัฐ
อย่างไรก็ตาม สัญญาโลหะเงิน พลาตินัม และพัลลาเดียม ทะยานขึ้นปิดในแดนบวก ขานรับรายงานของธนาคารกลางสหรัฐที่ระบุว่า ผลผลิตภาคอุตสาหกรรมในสหรัฐขยายตัว 0.2% ในเดือนส.ค.ซึ่งสอดคล้องกับที่นักวิเคราะห์ส่วนใหญ่คาดการณ์ไว้ เพราะได้แรงหนุนจากยอดการผลิตรถยนต์ที่ปรับตัวขึ้นเกินความคาดหมาย และหากไม่นับรวมยอดการผลิตรถยนต์พบว่า ผลผลิตภาคอุตสาหกรรมเดือนส.ค.ขยายตัว 0.4%